Source: BPost
Kisah Palui: Ciri madu Asli
MAMARINA Palui nang di Tanjung baelang ka rumah Palui. Mamarinanya itu gawiannya batarnak lebah, sakaligus bajual madu. Kabujuran ka Banjar sidin mambawa babarapa botol kalukalu ada nang handak manukari.
“Ni nah cirinya Lui. Amun nang asli tu kada dihurung samut. Bila dibuat ka kulkas kada baku atawa mangantal. Rasanya manis asli, amun dicucul lawan korek api, banyala,” ujar mamarina Palui manjalasakan. “Cuba lihati aku manyuculnya wan api,” ujar sidin handak mambuktiakan kaaslian madu bawaan sidin. Sakalinya dasar bujur malindap wayah dicucul sidin.
“Dasar bujur asli. Ayu ja ulun umpat manukar sabotol lak ai,” ujar Palui limbah malihat mamarinanya mantes manyucul wan korek.
“Pacang kada kasandangan bini ikam malam ini,” ujar mamarinanya langsung maambilakan ka botol nang sudah ba-isi madu.
“Tapi ada lagi pabidaan madu asli lawan nang palsu nang balum pian sambat lak ai,” ujar Palui lihum.
“Satahuku nang kusambat tadi sudah langkap banar, ada lagikah nang lain?” ujar mamarinanya handak tahu.
“Ada lagi lak ai. Kalu madu nang palsu itu cirinya katuju badadiaman haja, kada katahuan lih bini tuha alias basalingkuhan haja, kada dikawini,” ujar Palui lihum.
Rupanya mamarina Palui paham arah panderan anak kamanakannya itu.“Kalu ciri madu nang bujur-bujur asli pang kaya apa Lui?” ujar sidin.
“Nah kalu madu nang asli itu dasar bujuran dikawini alias asli bini anum. Dan kada kawa dibawa atawa dikumpulakan wan bini tuha, bisa dirungkau lih bini tuha....,” ujar Palui tatawa.
“Bujur banar Lui ai, kada suah aku manamui bini tuha hakun dimadu, pasti dikacaknya mun dikumpulakan,” ujar mamarina Palui mambujurakan pander palui. (bpost/fai)
( Dheny / BPostonline )
Source: BPost
Share this Article on :
Label: Kisah Palui
fra_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn gla_Latn fra_Latn eng_Latn bjn_Latn